**Informatīvais ziņojums**

**"Par 2020. gada 4. jūnija Eiropas Savienības Tieslietu ministru neformālajā videokonferencē izskatāmajiem jautājumiem"**

2020. gada 4. jūnijā notiks Eiropas Savienības (turpmāk – ES) Tieslietu ministru neformālā videokonferences sanāksme.

Sanāksmes darba kārtībā tieslietu diskusijām ir iekļauti šādi jautājumi:

**1. Priekšlikums Eiropas Parlamenta un Padomes regulai par tiesību aktiem, kas piemērojami prasījumu cesijas sekām attiecībā uz trešajām personām (turpmāk – Regulas priekšlikums).**

Regulas priekšlikums paredz vienotus noteikumus par to, kuras valsts tiesību aktiem būtu jānosaka prasījuma īpašumtiesības pēc tam, kad prasījums ir cedēts pārrobežu darījumā, tādējādi novēršot juridisko risku un potenciālas sistēmiskās sekas. Juridiskās noteiktības ieviešana sekmēs pārrobežu ieguldījumus, piekļuvi lētākiem kredītiem un Eiropas finanšu tirgus integrāciju.

Ministru diskusijai ir nodoti šādi jautājumi:

***1. Vai vajadzētu izslēgt regulas retroaktīvu piemērošanu?***

Latvija uzskata, ka regulā jābūt nostiprinātiem tiesiskās paļāvības un retroaktivitātes aizlieguma principam. Latvijas privāttiesībās retroaktivitātes (likuma piemērošanas ar atpakaļejošu spēku) aizliegums ir nostiprināts Civillikuma 3. pantā, kas noteic, ka "Katra civiltiesiska attiecība apspriežama pēc likumiem, kas bijuši spēkā tad, kad šī attiecība radusies, pārgrozījusies vai izbeigusies. Neskartas paliek jau iegūtās tiesības." Tādējādi tāds tiesiskais regulējums, kas pieļautu regulas piemērošanu ar atpakaļejošu spēku, attiecinot to uz cesijām, kas veiktas līdz regulas pieņemšanai, nebūtu savienojams ar Latvijas tiesībās nostiprināto retroaktivitātes aizlieguma principu, jo privātpersonas iegūtās tiesības nedrīkst tikt aizskartas.

Jāņem vērā, ka līdzīgs retroaktivitātes aizliegums ir nostiprināts arī Roma I regulas[[1]](#footnote-1) 28. pantā, kas regulē tās piemērošanu laikā, nosakot, ka "Šo regulu piemēro līgumiem, kas noslēgti pēc 2009. gada 17. decembra". Tas sakrīt ar brīdi, no kura tiek piemērota Roma I regula. Roma I regulas regulējums ir cieši saistīts ar Regulas priekšlikumu, jo Roma I regulas 14. pants regulē cedenta un cesionāra, kā arī cesionāra un parādnieka attiecības no saistību tiesību *(rights in personam)* aspekta, bet tā neaptver īpašumtiesību *(rights in rem)* aspektu gadījumos, kad viens un tas pats prasījums cedēts divas reizes. Tāpēc ir būtiski svarīgi nodrošināt saskaņotību starp Regulas priekšlikumu un Roma I regulu, kurā ir ņemta vērā tiesiskā paļāvība. Līdz ar to retroaktivitātes aizlieguma principam, kas ir iekļauts Roma I regulas 28. pantā, ir jābūt nostiprinātam arī Regulas priekšlikumā.

**Latvija atbalsta** tādu regulējumu, kas paredz retroaktivitātes aizliegumu (*the non-retroactivity of the proposal*), proti, regulas piemērošana ir nosakāma tikai tām cesijām, kas ir veiktas pēc regulas spēkā stāšanās.

***2. Vai regulā būtu jāietver noteikumi par pārjaunojumu?***

Ministri ir aicināti paust sākotnējo viedokli par pārjaunojuma institūta iekļaušanu regulas piemērošanas jomā. Latvijas civiltiesībās pārjaunojuma institūts ir nostiprināts Civillikuma 1867. pantā un tas paredz, ka pārjaunojumā ir divu darbību apvienojums: vienas saistības atcelšana un jaunas saistības radīšana, kas kaut kādā veidā atkārto (bet ar izmaiņām) atceltajā saistībā ietverto. Vienošanos par šādām izmaiņām sauc par pārjaunojuma līgumu. Līdz ar to šāds regulējums Latvijas tiesībās jau šobrīd ir nostiprināts.

Diskusijas par šī jautājuma tehnisko pusi tiks turpinātas ekspertu līmeņa darba grupās.

Ņemot vērā, ka Eiropas Komisija 2020. gada 4. maijā ir izplatījusi dokumentu (*Commission services Non-Paper*), kurā pirmo reizi tiek skaidrotas atšķirības dalībvalstu tiesiskajā regulējumā, par to, kā dalībvalstīs atšķiras izpratne par pārjaunojuma institūtu, **Latvija par šo jautājumu saglabā izpētes atrunu** un uzskata, ka ir nepieciešama padziļināta, ekspertu līmeņa diskusija par to, vai pārjaunojums ir vai nav izslēdzams no regulas piemērošanas jomas.

***3. Vai regulā būtu atbalstāms universālās piemērošanas princips?***

Regulas priekšlikuma 3. pantā ir paredzēts, ka "jebkurus tiesību aktus, kas noteikti ar šo regulu, piemēro neatkarīgi no tā, vai tie ir vai nav dalībvalsts tiesību akti." Šajā pantā ietvertais regulējums sasaucas ar citiem ES tiesību aktiem, piemēram, Roma I regulas 2. pantu, kur par universālo piemērošanu līdzīgi ir noteikts, ka "jebkurus šajā regulā norādītos tiesību aktus piemēro neatkarīgi no tā, vai tie ir dalībvalsts tiesību akti".

**Latvija atbalsta** universālās piemērošanas principa saglabāšanu regulā, jo šis princips veicinās tiesisko noteiktību, un tā iekļaušana regulā nodrošinās skaidru un vienveidīgu ES tiesību izpratni.

**2. ES pilsoņu izdošana trešajām valstīm**

Jautājums par ES pilsoņu izdošanu trešajām valstīm prezidentūras darba kārtībā iekļauts pēc Latvijas iniciatīvas. Ierosinot jautājumu, Latvijas mērķis ir ES līmenī diskutēt par efektīvākiem veidiem, kā aizsargāt ES pilsoņu tiesības. Lai arī izveidotie ES līmeņa sadarbības mehānismi paredz dalībvalstu rīcību un sadarbību, izskatot trešo valstu izdošanas lūgumus, tomēr praksē ir konstatēti gadījumi, kad ne pastāvošais regulējums, ne arī Eiropas Savienības Tiesas prakse nesniedz nepārprotamus un efektīvus rīkus, kas novērstu/nepieļautu nesamērīgu ES pilsoņu tiesību aizskārumu gadījumos, kad tiek lemts par ES pilsoņa izdošanu trešajām valstīm.

Ministri ir aicināti atbalstīt prezidentūru, ka Eiropas tiesiskās sadarbības tīkls krimināllietās (turpmāk - EJN) un *Eurojust* analizētu praksi par  ES pilsoņu izdošanu, abām organizācijām  nākot klajā ar priekšlikumiem par vadlīniju izstrādi.

Latvija uzskata, ka šis ir ļoti būtisks jautājums, kas prasa turpmākas padziļinātas diskusijas ekspertu līmenī un ka diskusijām ir jābūt vērstām uz to, kā rast visefektīvākos veidus ES pilsoņu tiesību un interešu aizsardzībai izdošanas gadījumos.

**3. COVID - 19 ietekme uz ES tieslietu jomu**

Plānots, ka *Eurojust*, EJN krimināllietās un Eiropas Komisija ministriem sniegs pārskatu par pašreizējo stāvokli attiecībā uz COVID - 19 ietekmi uz ES tieslietu jomu gan attiecībā uz sadarbību krimināllietās, gan civillietās un komerclietās. Vienlaikus ministriem tiks sniegta arī informācija par papildu piesardzības pasākumiem. Eiropas pamattiesību aģentūra (FRA) iepazīstinās ar atzinumiem, kas ir svarīgi tieslietu sistēmām pamattiesību aizsardzības kontekstā.

Dalībvalstis ir aicinātas pievienot papildu informāciju, ja ir tāda nepieciešamība.

Iesniedzējs:

Ministru prezidenta biedrs,

tieslietu ministrs Jānis Bordāns

Jenča 67036936

Liene.Jenca@tm.gov.lv

1. Eiropas Parlamenta un Padomes 2008. gada 17. jūnija Regula (EK) Nr. 593/2008, par tiesību aktiem, kas piemērojami līgumsaistībām (Roma I) [↑](#footnote-ref-1)